《观石氏夫妇演技》
清代·姚燮

虚堂平拓十弓地，置酒同看汉京戏。两行八烛人臂粗，左右分照红𣰽毹。

沈沈月上夜将半，花影先撩酒光乱。有夫绣帽短后衣，有妇梳鬟䰀鬌低。

睇交口骈作清啸，若哀𤠔语饥儿啼。鸾蹲凤举相搏撠，怒风西来倒墙壁。

倒地非壁还疑云，扫出芙蓉万灯碧。就中一灯如大罂，火轮旋舞香孩婴。

婴孩七岁刀百觔，以手弄之鸿毛轻。刀光为虹绕灯白，虹芒逼树千叶零。

叶声四飒秋雨声，座有醉者神皆醒。刀光忽离灯忽合，金翠浮图千仞立。

婴孩飞落浮图巅，趋向筵前向人揖。与酒一杯蒲伏受，妇也趑趄夺杯走。

掷杯杯在空中停，不溢涓滴杯能平。夫也睢盱睨杯叱，叱杯杯在空中行。

眼色朦胧月一晃，空杯仍落婴孩掌。鬨堂拍手都叹奇，值得缠头百金赏。

五陵侠少邯郸倡，缘竿走索真滥觞。朱门横行得尔辈，出奇制胜谁能当？

雕搜六凿穷天巧，亦祇终身谋一饱。美人谁惜掩面啼，壮士难堪拊髀老。

尔曷不为干将雄莫耶雌，冶炉变化青蛟螭？尔曷不为聂隐娘磨镜叟，荆棘关河双卫走？

羊蹄牛肉虽肥芗，俯首而食还足伤。技穷之鼠愁无粮，媚人以技安能常？

酒阑人散碧天曙，城角孤星罥芳树。真仙上药不可求，且拽雕弓射银兔。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。